બાપદાદાને વળી જુદા કામ હોય. દાદા ભીંડીના ફેલાની ‘પાન કાઢે’ -ચકરડી ફેરવે. ખાટલાનું ‘વાણ’ તૈયાર કરે. જૂના ખાટલા ઉકેલી નવા વાણથી ભરે. બાપા પણ ચકરડીમાં ભીંડી વીંટી રાસડા-દોરડા તૈયાર કરાવે. બળદોની રાશો ને ભેંસોનાં દામણાં તૈયાર કરવાં જ પડે. દાદા દહીંની દોણી લટકાવવા શીકા તૈયાર કરે – એના દોરડાં વણવામાં દિવસો જાય. બાપા પાતળી દોરી તૈયાર કરે. એમાંથી બળદોને મોઢે પહેરાવવાની ‘હીંચીઓ’ ગૂંથાતી. ધૂંસરી માટેના જોતરાં ને વલોણાના રવૈયા માટેના નેતરાં પણ દાદાએ આ જ દિવસોમાં મેળવવાં પડતા. આમ આખું ઘર નવરું લાગે છતાં આખ્ખું ઘર કામે વળગેલું હોય! વરસાદ પહેલાં તો બધા જ પરચૂરણ કામ પતી જવા ઘટે. ચોમાસું બેસતા પહેલાં ખેડુતોના ગામ- ઘર-ખેતર જાણે તૈયારીઓ કરતા જાય અને બપોરિયાં ગાળતા જાય!